Appell biex ħadd ma jipprova jċaqlaq papri bla permess mis-Salina
Imtella' Lulju 21, 2020 - Aġġornata 21 Ta' Lulju, 2020 4:51pm Id-Direttorat għas-Servizzi Veterinarji reġa' kkonferma li l-papri qrib ir-Riserva Naturali tas-Salina nstabu pożittivi għall-Avian Flu. Fi stqarrija, id-Direttorat qal li kampjuni tal-papri ttieħdu f'laboratorju ċċertifikat mill-Unjoni Ewropea għas-sigurtà tal-ikel u s-saħħa pubblika u reġgħu ttestjaw pożittiv għal din it-tip ta' influwenza. Intqal li wara dan l-iżvilupp, ħafna mill-papri infettati ġew trasferiti f'post sikur waqt li għaddejjin sforzi biex il-papri li għad fadal jiġu rilokati f'post ieħor. Television Malta jinsab infurmat li t-testijiet saru l-Italja. Id-Direttorat qal li minbarra dan kollu, qed isiru aktar testijiet filwaqt li l-pubbliku hu mħeġġeġ biex ma jaqbadx jew jipprova jċaqlaq papra jew papri li għad fadal mingħajr il-permessi meħtieġa tad-Direttorat. AĠĠORNAT: Papri se jitneħħew mis-Salina wara li nstab li huma morda – jonqsu b'aktar minn 60% f'xahar u nofs